पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर। मोहनलाल सुखाडिय़ा विश्वविद्यालय के कुलपति पद पर प्रो. आई.वी. त्रिवेदी को दूसरी बार तीन साल के लिए नियुक्त किया गया है। इस संबंध में राजभवन से बुधवार को आदेश जारी कर दिए गए। राज्यपाल, यूजीसी और बोम की ओर से तय तीन सदस्यीय सर्च कमेटी के निर्णय पर राज्यपाल मारगे्रट अल्वा ने मुहर लगा दी।
प्रो. त्रिवेदी 15 जून 2016 तक वीसी रहेंगे। सूचना मिलते ही प्रो. त्रिवेदी के निवास पर शुभकामनाएं देने वालों की कतार लग गई। विवि के कर्मचारी, प्रोफेसर आदि आदि उनके घर पर पहुंचे और उन्हें मालाओं से लाद दिया। गौरतलब है कि प्रो. त्रिवेदी का कार्यकाल 15 जून को पूरा होने वाला था। प्रो. त्रिवेदी सुविवि के अब 23वें कुलपति हैं। इससे पूर्व उनका 22वां नंबर था।
पता ही नहीं चला और प्रक्रिया पूरी, बिना किसी हो हल्ले के कैसे बने?
पिछले पंद्रह सालों में यह पहला मौका है जबकि वीसी का कार्यकाल खत्म हुआ और बिना किसी हो हल्ले के प्रक्रिया पूरी कर वीसी को दुबारा तीन साल की नियुक्ति मिल गई। यह बात सच है कि प्रो. त्रिवेदी के विरोधियों की सूची में चुनिंदा ही लोग हैं। मौजूदा परिवेश में उनका राजनीतिक कद इन लोगों से काफी बड़ा है। केंद्रीय रेल एवं भूतल परिवहन मंत्री डॉ. सीपी जोशी के बेहद करीबी हैं। पहली बार इसी वजह से वे वीसी बने थे। इस दरम्यां लोग उन्हें वीसी कम राजनेता मानने लगे। दूसरी बार नियुक्ति में इसी का फायदा मिला।
टर्निंग प्वाइंट
पहला कार्यकाल चुनावी वर्ष में खत्म हुआ। जब ज्यादातर नेता आगामी रणनीति में व्यस्त हैं और कोई भी जोखिम नहीं लेना चाहते हैं।
पिछड़े दावेदार
कांग्रेस विचारधरा से प्रो. दरियाव सिंह चुंडावत, प्रो. महिप भटनागर, कोटा विवि के वीसी प्रो. मधुसूदन शर्मा सुविवि में वीसी के दावेदार थे।
और ये दूर रहे
कांग्रेस सरकार होने से संघ विचारधारा के प्रोफेसरों ने इस मामले में दूरी बनाए रखी।
दूसरे कुलपति, जिनका कार्यकाल बढ़ा
प्रो. आईवी त्रिवेदी से पहले प्रो. एके सिंह का टर्म बढ़ाया गया था। इसके अतिरिक्त प्रो. आरके राय छह वर्ष तक कुलपति रहे। जिन्हें एक बार नियुक्ति दी गई तथा तीन बार उनका कार्यकाल बढ़ा।
तय की तीन प्राथमिकताएं
प्रो. त्रिवेदी ने भास्कर से चर्चा में कहा
1. ऑनलाइन एग्जामिनेशन सिस्टम
2. नए कैंपस में सभी डिपार्टमेंट
3. सार्क देशों का सम्मेलन
अब राजीव गांधी जनजाति विश्वविद्यालय के वीसी की दौड़
सुखाडिय़ा यूनिवर्सिटी के वीसी की नियुक्ति के बाद अब ज्यादातर प्रोफेसर्स की नजर राजीव गांधी जनजाति आवासीय विश्वविद्यालय के कुलपति पर है। इसके लिए वे पहले से प्रयासरत हैं। विश्वविद्यालय के लिए नेला गांव में जमीन लगभग तय कर ली गई है। जल्दी ही इस यूनिवर्सिटी में वीसी नियुक्त किए जाने की संभावना है। जानकारों की मानें तो क्षेत्र के जनजाति विधायकों ने इस पद पर किसी जनजाति के व्यक्ति को ही वीसी बनाने की मांग की है। प्रशासनिक और गैर प्रशासनिक अधिकारियों के बीच आईजी टीसी डामोर का भी नाम चर्चा में है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva kas_Deva mag_Deva hin_Deva awa_Deva hin_Deva zho_Hant eng_Latn